Diari Oficial de la Generalitat Valenciana


Sumari del DOGV 6741, del 26-03-2012 (2012/2993)

ACORD de 23 de març de 2012, del Consell, pel qual s'aproven mesures per a limitar la pol·linització encreuada entre plantacions de cítrics.
--------------------------------------------------------------------------------------------------------------------------------------------

### Dades del document

Número de DOGV
:   6741

Data del DOGV
:   26-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2993


Data del document
:   23-03-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Acord

Descriptors 

:   * apicultura
    * agres
    * mel
    * agricultor

ACORD de 23 de març de 2012, del Consell, pel qual s'aproven mesures per a limitar la pol·linització encreuada entre plantacions de cítrics. [2012/2993]  
El Consell, en la reunió del dia 23 de març de 2012, va adoptar l'acord següent:  
En els anys 80 i 90 es van plantar al llarg del territori de la Comunitat Valenciana varietats híbrides de mandariner que van provocar la presència de llavors en els fruits d'altres varietats del grup mandarines que, fins al moment, no les produïen. La conseqüència va ser un menyscabament de la qualitat final d'algunes varietats de cítrics, que va suposar una repercussió comercial.  
A fi d'evitar la presència de llavors en fruits cítrics es va establir l'obligació de traure els ruscos de la zona citrícola. En els anys 90 es va adoptar esta estratègia en algunes campanyes. A partir de l'any 2000, i fins al 2008, s'ha mantingut la mateixa decisió. Durant este temps els apicultors han tret els seus ruscos de les àrees citrícoles. En compensació, han rebut ajudes.  
Des de les primeres decisions, i fins a l'actualitat, s'han produït alguns fets que permeten avançar en la normalització de les relacions entre la citricultura i l'apicultura. D'una banda, algunes varietats híbrides de mandariners han perdut part del seu interés inicial, per la qual cosa els productors han donat els primers passos per a la seua substitució per altres varietats no susceptibles de generar problemes de pol·linització encreuada. Esta decisió està recolzada en el Pla de Reconversió Varietal de Cítrics aprovat per les administracions agràries. A més, amb el Sistema d'Informació Geogràfica (SIG) Citrícola es disposa d'informació sobre les zones citrícoles en què no hi ha varietats híbrides.  
  
Els apicultors, que tradicionalment basaven la seua activitat en l'obtenció de mel de cítrics, no han pogut assentar els seus ruscos en esta zona, renunciant a obtindre i comercialitzar mel d'este origen en el territori de la Comunitat Valenciana. A la vista dels fets descrits en el paràgraf anterior s'entén possible autoritzar, progressivament al llarg de diversos exercicis, l'activitat apícola en la superfície citrícola, de manera que es permeta l'obtenció d'un producte de qualitat, apreciat pel consumidor, sense eixir del nostre territori. No obstant això, este retorn dels ruscos ha de fer-se amb les precaucions degudes per a garantir la qualitat i la comercialització dels cítrics.  
Utilitzant el SIG Citrícola s'han situat en un pla les parcel·les amb varietats híbrides. Al voltant dels límits d'eixes parcel·les s'ha traçat una franja de protecció de 450 metres. Açò ha permés delimitar la resta de la superfície citrícola que seria susceptible de rebre ruscos sense risc de generar problemes de pol·linització encreuada.  
No obstant això, aplicant el principi de precaució, s'ha calculat per a cada terme municipal el nombre d'assentaments de ruscos que es podrien habilitar, considerant una distància entre ells de 400 metres. En este procés s'ha obtingut un relació de municipis de la zona citrícola en què la ubicació de ruscos seria possible, sense posar en risc la qualitat de la fruita, i permetent que els apicultors valencians puguen ubicar els seus ruscos censats en àrees de producció de cítrics de la Comunitat Valenciana, en determinades condicions. També s'ha considerat en esta anàlisi la grandària de l'assentament dels ruscos.  
  
La utilització parcial de la zona citrícola permetrà avaluar la possibilitat de permetre l'entrada progressiva de ruscos.  
A este efecte, la disposició addicional quinta de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat, habilita el Consell per a fixar una distància mínima preventiva d'assentament de ruscos respecte de les plantacions de cítrics.  
Per això, i proposta de la consellera d'Agricultura, Pesca, Alimentació i Aigua, el Consell  
  
ACORDA  
  
Primer  
Queda prohibit l'assentament de ruscos a menys de quatre quilòmetres de les plantacions de cítrics. L'esmentada prohibició es mantindrà durant l'època de floració dels cítrics, que, a estos efectes, es fixa entre l'1 d'abril i el 31 de maig.   
  
Segon  
S'exceptuaran del que establix l'acord primer els assentaments apícoles que complisquen les condicions següents:  
1. Albergar un nombre màxim de 650 ruscos.  
2. Comptar amb el previ consentiment, per escrit, de tots els propietaris de finques de cítrics existents en un radi d'un quilòmetre al voltant del lloc d'ubicació dels ruscos.  
L'incompliment d'alguna de les dos condicions mencionades s'entendrà com a assentament de ruscos en una ubicació prohibida, als efectes assenyalats en el present acord.  
  
Tercer  
També s'exceptuarà del que establix l'acord primer els assentaments de ruscos que s'ubiquen en els termes municipals arreplegats en l'annex I. No obstant això, estos assentaments hauran de complir les condicions següents:  
1. Ubicar-se a una distància superior a 500 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització encreuada.  
2. Albergar un màxim de 130 ruscos per assentament.  
3. Respectar una distància de 350 metres, almenys, a altres assentaments apícoles.  
4. Comptar amb el permís d'assentament del propietari dels terrenys.  
L'incompliment d'alguna de les quatre condicions mencionades s'entendrà com a assentament de ruscos en una ubicació prohibida, als efectes assenyalats en el present acord.  
  
Quart  
Igualment s'exceptuarà del que s'ha establit en l'esmentat acord primer els assentaments de ruscos que s'ubiquen en els termes municipals arreplegats en l'annex II. No obstant això, estos assentaments hauran de complir les condicions següents:  
1. Ubicar-se a una distància superior a 500 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització encreuada.  
2. Albergar un màxim de 60 ruscos per assentament.  
3. Respectar una distància de 400 metres, almenys, a altres assentaments apícoles.  
4. Comptar amb el permís d'assentament del propietari dels terrenys.  
L'incompliment d'alguna de les quatre condicions mencionades s'entendrà com a assentament de ruscos en una ubicació prohibida, als efectes assenyalats en el present acord.  
  
Quint  
Excepcionalment, també quedaran exceptuats del que s'ha establit en l'esmentat acord primer els assentaments de ruscos que s'ubiquen en els termes municipals arreplegats en l'annex III, dins dels límits marcats per les coordenades SIGPAC arreplegades en l'esmentat annex III. No obstant això, estos assentaments hauran de complir les condicions següents:  
1. Ubicar-se a una distància superior a 600 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització encreuada.  
2. Albergar un màxim de 45 ruscos per assentament.  
3. Respectar una distància de 400 metres, almenys, a altres assentaments apícoles.  
4. Comptar amb el permís d'assentament del propietari dels terrenys.  
L'incompliment d'alguna de les quatre condicions mencionades s'entendrà com a assentament de ruscos en una ubicació prohibida, als efectes assenyalats en el present acord.  
  
Sext  
La distància de quatre quilòmetres entre els assentaments de ruscos i les plantacions de cítrics es podrà reduir a un quilòmetre en les àrees agrícoles en què la implantació de cultius que requerisquen la pol·linització entomòfila per a millorar la seua productivitat tinga una especial significació. Esta especial significació haurà de ser comunicada per escrit per les associacions d'agricultors implicades en cada municipi a l'oficina comarcal de la Conselleria d'Agricultura, Pesca, Alimentació i Aigua, delimitant aquells polígons en què es proposa la reducció de la distància.  
  
Sèptim  
En les àrees arreplegades en els apartats anteriors en les quals s'autoritza l'assentament de ruscos en zones citrícoles es permetrà la utilització de tractaments a base d'àcid gibberèl·lic o de sulfat de coure durant el període de floració, com a mètode alternatiu per a reduir significativament la presència de llavors en els fruits.   
No obstant això, durant la vigència d'este acord, com a mesura complementària, i exclusivament respecte de les plantacions de cítrics de les varietats del grup clementina i híbrids de mandarina ubicades en els termes municipals diferents dels arreplegats en els annexos i àrees que es recullen en l'annex III, queda suspesa la prohibició dels tractaments fitosanitaris durant la floració, imposada per l'article 3 de l'Orde de 20 de març de 1984, de la Conselleria d'Agricultura, Pesca i Alimentació, per la qual es va establir la normativa reguladora de les mesures especials a adoptar en els emplaçaments fitosanitaris sobre plantes en floració. En els municipis arreplegats en els annexos i àrees de l'annex III l'esmentada suspensió afectarà exclusivament a les plantacions d'híbrids de mandariner. En tot cas, els tractaments fitosanitaris es duran a terme de conformitat amb la legislació fitosanitària vigent, tenint en compte la Directiva 2009/128/CE, del Parlament Europeu i del Consell, de 21 d'octubre de 2009, per la qual s'establix el marc de l'actuació comunitària per a aconseguir un ús sostenible dels plaguicides.  
  
  
Octau  
Els ruscos no identificats individualment amb el número de registre apícola, trobats en zones l'assentament dels quals estiga prohibit i la situació de les quals siga comprovada pel personal de la Conselleria d'Agricultura, Pesca, Alimentació i Aigua seran objecte de trasllat, prèvia exposició pública durant deu dies al tauler d'anuncis de l'ajuntament del municipi en què estiguen ubicats. Estos fets seran notificats al propietari dels terrenys on estigueren instal·lats els ruscos. Transcorreguts vint dies sense reclamació de titularitat d'aquells, es procedirà a la seua destrucció.  
La presència de ruscos identificats en la zona prohibida per este acord serà notificada a l'interessat. Este, en el termini de set dies comptats a partir de la notificació, haurà de traslladar els ruscos a un altre assentament permés. Si no ho fa, la conselleria procedirà al seu trasllat, previ l'oportú procediment, i posteriorment li notificarà el lloc on han sigut ubicats, sent responsabilitat de l'apicultor fer-se càrrec dels ruscos en el nou assentament.  
En tot cas, l'adopció de tals mesures s'efectuarà atenent al procediment d'execució forçosa previst en els articles 93 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Nové  
La presència de ruscos en els llocs prohibits implicarà l'inici del procediment establit per a això en la legislació general de subvencions per a declarar la pèrdua de la condició de beneficiari de les ajudes per a apicultors convocades amb càrrec a fons propis exclusius de la Generalitat.   
  
Deu  
Les actuacions derivades de la posada en marxa d'este acord s'executaran per l'òrgan amb competències en matèria de promoció comarcal adscrit a la Subsecretaria de la Conselleria d'Agricultura, Pesca, Alimentació i Aigua.  
  
Onze  
Sense perjuí del que s'ha establit anteriorment, els apicultors hauran de complir, en els assentaments permesos a este efecte, la normativa sectorial corresponent.  
Dotze  
Els apicultors tindran com a termini per a retirar els seus ruscos de les zones citrícoles afectades huit dies des de la publicació d'este acord.  
Els servicis territorials de la Conselleria d'Agricultura, Pesca, Alimentació i Aigua traslladaran als òrgans competents les irregularitats detectades, als efectes d'obertura de procediment sancionador i imposició de sancions, segons el que preveu el títol VI de la Llei 2/2006, de 5 de maig, de la Generalitat, de Prevenció de la Contaminació i Qualitat Ambiental, així com el Decret 54/1990, de 26 de març, del Consell, pel qual es va aprovar el Nomenclàtor d'Activitats Molestes, Insalubres, Nocives i Perilloses, quan estiga vigent.  
  
S'entendrà que són òrgans competents per a resoldre qualsevol dubte, reclamació o contingència derivada de l'aplicació pràctica d'este acord, els directors territorials, o òrgan que assumisca les seues funcions, de la Conselleria d'Agricultura. Pesca, Alimentació i Aigua.  
  
Contra el present acord, els interessats podran interposar directament recurs contenciós administratiu en el termini de dos mesos, comptats a partir de l'endemà de la publicació del present acord en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveu l'article 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí de la interposició potestativa del recurs de reposició davant del Consell, en el termini d'un mes a comptar des de l'endemà de l'esmentada publicació, d'acord amb el que es preveu en els articles 116 i següents de la Llei de Règim Jurídic de les Administracions Públiques i del Procediment Administratiu Comú.  
  
València, 23 de març de 2012  
  
El vicepresident i secretari del Consell,  
JOSÉ CISCAR BOLUFERANNEX I / ANEXO I  
  
  
  
  
  
ANNEX II / ANEXO II  
  
  
  
  
  
  
  
  
  
ANNEX III / ANEXO III  
  
Datum ED50(UTM 30)  
  
